Et **depositum** er en pengesum holdt av som sikkerhet. Det skilles gjerne på depositum ved kjøp og salg eller ved leie. Depositum ved kjøp og salg kalles **håndpenger**, og er som regel ikke-refunderbare så lenge selger oppfyller sin del av avtalen. Depositum ved leie er som regel refunderbart dersom leietakeren oppfyller sin del av avtalen.

Kjøp og salg
------------

Håndpenger er en type depositum brukt som første delbetaling i en kjøpsprosess, og er ofte brukt for å reservere en vare slik at selgeren hindres i å selge den til noen andre i løpet av en avtalt tidsperiode mens kjøperen verifiserer varens egnethet eller ordner finansisering. Dersom kjøpet gjennomføres vil depositumet som regel inngå som forskuddsbetaling. Slike depositum er ofte ikke-refunderbare dersom kjøpsavtalen kanselleres av kjøperen, og ved avtalebrudd fra kjøperens side vil altså depositumet tilfalle selger. Ved avtalebrudd fra selgers side kan kjøper kreve å få depositumet refundert.[]

Ifølge en kilde er en viktig forutsetning for bruk av håndpenger at det foreligger en avtale om hva betalingen er for, hvem som har rett til pengene, og på hvilke vilkår. Avtalen bør gjøre det tydelig når kjøper har rett til å gå fra handelen og når selger har rett til å ta dekning i beløpet. En slik avtale kan med fordel også inneholde en bestemmelse om at kjøpet er betinget av kjøpers godkjennelse ved besiktigelse, og at kjøper kan gå fra handelen og få refundert pengene dersom det oppdages vesentlige avvik fra det som er opplyst.

Leie
----

Depositum i leieavtaler (skadedepositum) brukes for å sikre eieren mot mislighold av leiekontrakten og for reparasjonskostnader utover normal slitasje. De refunderes vanligvis dersom leieobjektet leveres tilbake i tide og er i normal stand. Ved husleie i Norge er det krav om at leiedepositum settes inn på en godkjent depositumskonto, og at rentene tilfaller leietakeren.

Ved husleie kan størrelsen på depositumet vareriere mellom par måneders leie, og er i Norge begrenset til maksimalt 6 måneders leie. Det skal gi huseieren en begrenset sikkerhet for manglende betaling av leie eller skader utover normal slitasje. Uenighet rundt fratrekk og tilbakebetaling av depositum kan være kilde til konflikter mellom utleiere og leietakere, og er derfor nøye regulert i mange land.

En utleiers fradrag fra leietakers depositum må være rimelig. Eksempler på ikke-fradragsberettiget slitasje kan inkludere mindre maling, mindre rengjøring, små hakk eller riper. Eksempler på fradragsberettigede skader kan inkludere store hull i vegger, teppeflekker, ødelagte dører og vinduer.

Se også
-------

* Leasing
* Megler
* Opplysningsplikt
* Sikkerhet (finans)
* Som den er
* Undersøkelsesplikt

Referanser
----------

1. ↑  Helewitz, Jeffery A. (2015). *Basic Real Estate and Property Law for Paralegals* (5th utg.). Frederick, MD: Wolters Kluwer. ISBN 978-1-4548-5122-6.
2. ↑  Anderssen, Harald Benestad (9. april 2020). «håndpenger». *Store norske leksikon* **(norsk)**. Besøkt 22. januar 2023.
3. 1 2  «Om håndpenger». *Båtjuss og båtliv*. Besøkt 22. januar 2023.
4. ↑  «Uenige om depositumet?». *Forbrukerrådet*. Besøkt 22. januar 2023.
5. ↑  «Uenige om depositumet?». *Forbrukerrådet*. Besøkt 22. januar 2023.
6. ↑  Sparks, Dana. «What Is Normal Wear & Tear on a Rental Home?». Hearst Communications, Inc. SFGate. Besøkt 21. juli 2017.
7. ↑  «Tenancy deposit deductions your landlord can make». Shelter England. Besøkt 21. juli 2017.

Eksterne lenker
---------------

* Om håndpenger - Båtjuss og båtliv - Båtadvokatens bablerier om båtjuss og båtliv

|  |  |
| --- | --- |
| Oppslagsverk/autoritetsdata | GND **·** NDL
 |